title: 2009/522/CE: Decizia Băncii Centrale Europene din 2 iulie 2009 privind punerea în aplicare a programului de achiziționare de obligațiuni garantate (BCE/2009/16)

text:
               4.7.2009

               RO

               Jurnalul Oficial al Uniunii Europene

               L 175/18

      DECIZIA BĂNCII CENTRALE EUROPENE

   din 2 iulie 2009
   privind punerea în aplicare a programului de achiziționare de obligațiuni garantate
   (BCE/2009/16)
   (2009/522/CE)
   CONSILIUL GUVERNATORILOR BĂNCII CENTRALE EUROPENE,
   având în vedere Tratatul de instituire a Comunității Europene, în special articolul 105 alineatul (2) prima liniuță,
   având în vedere Statutul Sistemului European al Băncilor Centrale și al Băncii Centrale Europene (denumit în continuare „Statutul SEBC”), în special articolul 12.1 al doilea paragraf, coroborat cu articolul 3.1 prima liniuță și cu articolul 18.1,
   întrucât:

               (1)

               În conformitate cu articolul 18.1 din Statutul SEBC, băncile centrale naționale ale statelor membre care au adoptat moneda euro (denumite în continuare „BCN”) și Banca Centrală Europeană (BCE) (denumite împreună „băncile centrale din Eurosistem”) pot efectua operațiuni pe piețele financiare, între altele, prin cumpărarea sau vânzarea directă de instrumente tranzacționabile.

               (2)

               La 7 mai 2009 și, ulterior, la 4 iunie 2009, Consiliul guvernatorilor a decis că, având în vedere circumstanțele actuale excepționale aplicabile pe piață, ar trebui inițiat un program (denumit în continuare „programul de achiziționare de obligațiuni garantate” sau „programul”) în cadrul căruia BCN și, în mod excepțional, BCE în legătură directă cu contrapărțile pot să achiziționeze direct obligațiuni garantate eligibile conform cotei alocate acestora. Băncile centrale din Eurosistem intenționează să pună în aplicare gradual programul de achiziționare de obligațiuni garantate, luând în considerare condițiile de piață și nevoile politicii monetare a Eurosistemului. Obiectivele acestor achiziții sunt de a contribui la: (a) susținerea scăderii constante a ratelor dobânzilor la termen de pe piața monetară; (b) înlesnirea condițiilor de finanțare pentru instituții de credit și întreprinderi; (c) încurajarea instituțiilor de credit să mențină și să extindă volumul creditelor acordate clienților; și (d) îmbunătățirea nivelului de lichiditate pe anumite segmente importante de pe piața titlurilor de creanță ale sectorului privat.

               (3)

               Ca parte a politicii monetare unice, achiziționarea directă de obligațiuni garantate eligibile de către băncile centrale din Eurosistem în cadrul programului ar trebui să fie pusă în aplicare într-o manieră uniformă, în conformitate cu termenii prezentei decizii,

         DECIDE:
   Articolul 1
   Stabilirea și sfera de aplicare a achiziționării directe de obligațiuni garantate
   Eurosistemul a stabilit programul în cadrul căruia băncile centrale din Eurosistem achiziționează obligațiuni garantate eligibile cu o valoare nominală preconizată de 60 de miliarde EUR. În cadrul programului, o bancă centrală din Eurosistem poate decide să achiziționeze obligațiuni garantate eligibile de la contrapărțile eligibile de pe piețele primare și secundare în conformitate cu criteriile de eligibilitate conținute în prezenta decizie. Orientarea BCE/2000/7 din 31 august 2000 privind instrumentele și procedurile de politică monetară ale Eurosistemului (1) nu se aplică în cazul achiziționării directe de obligațiuni garantate de către o bancă centrală din Eurosistem în cadrul programului.
   Articolul 2
   Criterii de eligibilitate pentru obligațiunile garantate
   Obligațiunile garantate care sunt: (a) eligibile pentru operațiunile de politică monetară astfel cum sunt definite în Orientarea BCE/2000/7; (b) exprimate în euro; (c) emise de instituții de credit constituite în zona euro sau de alte entități constituite în zona euro care respectă condițiile prevăzute la punctul 4 de mai jos; și (d) deținute și decontate în zona euro sunt eligibile pentru achiziționarea directă în cadrul programului, cu condiția ca acestea să îndeplinească următoarele cerințe suplimentare:

               1.

               Acestea sunt (i) obligațiuni garantate emise în conformitate cu criteriile prevăzute la articolul 22 alineatul (4) din Directiva OPCVM (2) (denumite în continuare „obligațiuni garantate conforme cu OPCVM”) sau (ii) obligațiuni garantate structurate pe care o bancă centrală din Eurosistem, din proprie inițiativă, le consideră a oferi garanții similare cu obligațiunile garantate conforme cu OPCVM.

               2.

               Fiecare emisiune de obligațiuni garantate are, ca regulă, o valoare minimă a emisiunii de 500 de milioane EUR. În cazuri speciale, o bancă centrală din Eurosistem poate decide să achiziționeze direct obligațiuni garantate cu o valoare de emisiune sub 500 de milioane EUR, cu condiția ca valoarea emisiunii să nu fie sub 100 de milioane EUR, atunci când această bancă centrală din Eurosistem decide, din proprie inițiativă, că circumstanțele specifice ale pieței sau considerații de management al riscului impun o astfel de achiziție.

               3.

               Emisiunea de obligațiuni garantate are, ca regulă, un rating minim „AA” sau echivalent, acordat de cel puțin una dintre agențiile de rating importante.

               4.

               În cazul în care emitentul obligațiunii garantate este o entitate (alta decât o instituție de credit) constituită în zona euro, condițiile sunt ca (i) o astfel de entitate să emită numai obligațiuni garantate și (ii) obligațiunile garantate să fie garantate într-o modalitate satisfăcătoare pentru banca centrală din Eurosistem de către o instituție de credit constituită în zona euro, sau, în mod alternativ, să aibă garanții de natură similară care să îndeplinească cerințele băncii centrale din Eurosistem relevante.

               5.

               Obligațiunile garantate se emit în conformitate cu legislația care reglementează obligațiunile garantate în vigoare într-un stat membru din zona euro. În cazul obligațiunilor garantate structurate, legislația care reglementează documentația obligațiunilor garantate este legislația unui stat membru din zona euro.

         Articolul 3
   Contrapărți eligibile
   Sunt contrapărți eligibile pentru programul de achiziționare de obligațiuni garantate: (a) contrapărțile naționale care participă la operațiunile de politică monetară ale Eurosistemului astfel cum sunt definite în secțiunea 2.1 din anexa I la Orientarea BCE/2000/7 și (b) orice alte contrapărți stabilite în zona euro (prin intermediul constituirii sau prin intermediul unei sucursale) care sunt utilizate de o bancă centrală din Eurosistem pentru plasarea portofoliilor sale de investiții exprimate în euro.
   Articolul 4
   Dispoziții finale
   (1)   Prezenta decizie intră în vigoare în ziua următoare datei publicării pe site-ul BCE.
   (2)   Prezenta decizie se aplică până la 30 iunie 2010.

      Adoptată la Luxemburg, 2 iulie 2009.

            Președintele BCE

         Jean-Claude TRICHET

      (1)  JO L 310, 11.12.2000, p. 1.

      (2)  Directiva 85/611/CEE a Consiliului din 20 decembrie 1985 de coordonare a actelor cu putere de lege și a actelor administrative privind anumite organisme de plasament colectiv în valori mobiliare (OPCVM) (JO L 375, 31.12.1985, p. 3).


title: 2012/491/UE: Decizia Consiliului din 23 iulie 2012 privind poziția care urmează să fie adoptată de Uniunea Europeană în cadrul Comitetului ambasadorilor ACP-UE referitor la reatribuirea unei părți din resursele nealocate ale celui de al zecelea Fond european de dezvoltare în favoarea cooperării intra-ACP

text:
               31.8.2012

               RO

               Jurnalul Oficial al Uniunii Europene

               L 234/1

         DECIZIA CONSILIULUI
   din 23 iulie 2012
   privind poziția care urmează să fie adoptată de Uniunea Europeană în cadrul Comitetului ambasadorilor ACP-UE referitor la reatribuirea unei părți din resursele nealocate ale celui de al zecelea Fond european de dezvoltare în favoarea cooperării intra-ACP
   (2012/491/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 209 alineatul (2), coroborat cu articolul 218 alineatul (9),
   având în vedere Acordul intern între reprezentanții guvernelor statelor membre, reuniți în cadrul Consiliului, privind măsurile care trebuie luate și procedurile care trebuie urmate pentru punerea în aplicare a Acordului de parteneriat ACP-CE (1), în special articolul 1,
   având în vedere propunerea Comisiei Europene,
   întrucât:

               (1)

               Acordul de parteneriat între membrii grupului statelor din Africa, zona Caraibilor și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000 (2), a fost revizuit pentru prima dată la Luxemburg la 25 iunie 2005 (3) și pentru a doua oară la Ouagadougou la 22 iunie 2010 (4) (denumit în continuare „Acordul de parteneriat ACP-UE”). A doua revizuire s-a aplicat cu titlu provizoriu de la 31 octombrie 2010.

               (2)

               Articolul 15 din Acordul de parteneriat ACP-UE instituie un Consiliu de miniștri ACP-UE cu competențe de decizie în conformitate cu Acordul de parteneriat ACP-UE.

               (3)

               În conformitate cu punctul 6 din anexa Ib la Acordul de parteneriat ACP-UE, Comitetul ambasadorilor ACP-UE, care acționează în numele Consiliului de miniștri ACP-UE, poate reatribui fonduri între alocările prevăzute la punctul 2 din anexa menționată anterior, pentru a răspunde cerințelor de programare în baza unei astfel de alocări.

               (4)

               Soldul fondurilor disponibile în cadrul pachetului financiar al celui de al zecelea Fond european de dezvoltare (FED) destinat cooperării intra-ACP este insuficient pentru a răspunde cerințelor de programare care au rezultat din evaluarea sa la jumătatea perioadei. Se propune transferul sumei de 195 de milioane EUR din resursele nealocate ale celui de al zecelea FED către pachetul financiar destinat cooperării intra-ACP, astfel încât să se permită finanțarea acțiunilor care se bazează pe prioritățile existente atât ale UE, cât și ale grupului statelor ACP, inclusiv reconstituirea Instrumentului financiar pentru pace în Africa în valoare de 100 de milioane EUR.

               (5)

               Uniunea ar trebui să stabilească poziția care urmează să fie adoptată în cadrul Comitetului ambasadorilor ACP-UE referitor la reatribuirea unei părți din resursele nealocate ale celui de al zecelea FED în beneficiul creditului destinat cooperării intra-ACP,

         ADOPTĂ PREZENTA DECIZIE:
   Articolul 1
   Poziția care urmează să fie adoptată de Uniunea Europeană în cadrul Comitetului ambasadorilor ACP-UE privind reatribuirea unei părți din resursele nealocate ale celui de al zecelea Fond european de dezvoltare în favoarea cooperării intra-ACP se bazează pe proiectul de decizie a Comitetului ambasadorilor ACP-UE atașat la prezenta decizie.
   Pot fi acceptate modificări formale și minore la proiectul de decizie, fără a fi necesar ca prezenta decizie să fie modificată.
   Articolul 2
   În vederea sprijinirii eforturilor Uniunii Africane și ale organizațiilor regionale de a face față provocărilor în materie de securitate în Africa, suma de 100 de milioane EUR din realocarea financiară în valoare de 195 milioane EUR se alocă pentru Instrumentul financiar pentru pace în Africa.
   Articolul 3
   Prezenta decizie intră în vigoare la data adoptării.

      Adoptată la Bruxelles, 23 iulie 2012.

            Pentru Consiliu

            Președintele

         C. ASHTON

      (1)  JO L 317, 15.12.2000, p. 376.

      (2)  JO L 317, 15.12.2000, p. 3.

      (3)  Acordul de modificare a Acordului de parteneriat între membrii grupului statelor din Africa, zona Caraibilor și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000 (JO L 209, 11.8.2005, p. 27).

      (4)  Acordul de modificare pentru a doua oară a Acordului de parteneriat între membrii grupului statelor din Africa, zona Caraibilor și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000, astfel cum a fost modificat pentru prima dată la Luxemburg la 25 iunie 2005 (JO L 287, 4.11.2010, p. 3).

      PROIECT
      DECIZIA NR. …/2012 A COMITETULUI AMBASADORILOR ACP-UE
      din …
      privind reatribuirea unei părți din resursele nealocate ale celui de al zecelea Fond european de dezvoltare în favoarea cooperării intra-ACP
      COMITETUL AMBASADORILOR ACP-UE,
      având în vedere Acordul de parteneriat între membrii grupului statelor din Africa, zona Caraibilor și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000 (1), astfel cum a fost revizuit pentru prima dată la Luxemburg la 25 iunie 2005 (2) și pentru a doua oară la Ouagadougou la 22 iunie 2010 (3) (denumit în continuare „Acordul de parteneriat ACP-UE”), în special punctul 6 din anexa Ib,
      întrucât:

                  (1)

                  Fondurile intra-ACP rămase din cadrul celui de al zecelea Fond european de dezvoltare (FED) sunt insuficiente pentru a răspunde cerințelor de programare care au rezultat din evaluarea intra-ACP a celui de al zecelea FED, efectuată la jumătatea perioadei.

                  (2)

                  Pentru a asigura în continuare un răspuns rapid și eficient la situațiile de conflicte violente din Africa, se impune reconstituirea Instrumentului financiar pentru pace în Africa.

                  (3)

                  Pentru a permite finanțarea priorităților UE și ale grupului de state ACP, suma necesară ar trebui să fie transferată din resursele nealocate ale celui de al zecelea FED către pachetul financiar destinat cooperării intra-ACP.

                  (4)

                  Este oportună adoptarea de către Comitetul ambasadorilor ACP-UE, fără întârziere, a prezentei decizii,

            ADOPTĂ PREZENTA DECIZIE:
      Articolul 1
      Cooperarea intra-ACP
      Se transferă suma de 195 de milioane EUR din resursele nealocate ale celui de al zecelea FED către pachetul financiar destinat cooperării intra-ACP, în conformitate cu obiectivele prevăzute la articolele 11, 28, 29 și 30 din Acordul de parteneriat ACP-UE.
      Articolul 2
      Cererea de finanțare
      În conformitate cu articolul 12b litera (a) din anexa IV la Acordul de parteneriat ACP-UE, Comitetul ambasadorilor ACP-UE solicită Comisiei să finanțeze activitățile propuse de UE și, respectiv, de grupul de state ACP și, în special, să asigure finanțarea suplimentară a Instrumentului pentru pace în Africa, cu o sumă totală de 100 de milioane EUR, în vederea sprijinirii eforturilor Uniunii Africane și ale organizațiilor regionale de a face față provocărilor în materie de securitate în Africa.
      Prezenta decizie intră în vigoare la data adoptării.

         Adoptată la …,

               Pentru Comitetul ambasadorilor ACP-UE

               Președintele

         (1)  JO L 317, 15.12.2000, p. 3.

         (2)  Acordul de modificare a Acordului de parteneriat între membrii grupului statelor din Africa, zona Caraibilor și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000 (JO L 209, 11.8.2005, p. 27).

         (3)  Acordul de modificare pentru a doua oară a Acordului de parteneriat între membrii grupului statelor din Africa, zona Caraibilor și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000, astfel cum a fost modificat pentru prima dată la Luxemburg la 25 iunie 2005 (JO L 287, 4.11.2010, p. 3).


title: Decizia (UE) 2017/1215 a Comisiei din 23 iunie 2017 de stabilire a criteriilor de acordare a etichetei ecologice a UE pentru detergenții de uz industrial și instituțional pentru mașinile de spălat vase [notificată cu numărul C(2017) 4228] (Text cu relevanță pentru SEE. )

text:
                  12.7.2017

                  RO

                  Jurnalul Oficial al Uniunii Europene

                  L 180/16

            DECIZIA (UE) 2017/1215 A COMISIEI
      din 23 iunie 2017
      de stabilire a criteriilor de acordare a etichetei ecologice a UE pentru detergenții de uz industrial și instituțional pentru mașinile de spălat vase

            [notificată cu numărul C(2017) 4228]

      (Text cu relevanță pentru SEE)
      COMISIA EUROPEANĂ,
      având în vedere Tratatul privind funcționarea Uniunii Europene,
      având în vedere Regulamentul (CE) nr. 66/2010 al Parlamentului European și al Consiliului din 25 noiembrie 2009 privind eticheta UE ecologică (1), în special articolul 8 alineatul (2),
      după consultarea Comitetului pentru etichetare ecologică al Uniunii Europene,
      întrucât:

                  (1)

                  În conformitate cu Regulamentul (CE) nr. 66/2010, eticheta ecologică a UE poate fi acordată produselor care au un impact redus asupra mediului pe durata întregului lor ciclu de viață.

                  (2)

                  Regulamentul (CE) nr. 66/2010 prevede stabilirea, pentru fiecare grup de produse, a unor criterii specifice de acordare a etichetei ecologice a UE.

                  (3)

                  Prin Decizia 2012/720/UE a Comisiei (2) s-au stabilit criteriile ecologice, precum și cerințele de evaluare și de verificare aferente pentru detergenții de uz industrial și instituțional pentru mașinile de spălat vase, care sunt valabile până la 14 noiembrie 2016.

                  (4)

                  Pentru a se ține seama de evoluțiile recente de pe piață și de inovațiile care au avut loc în perioada de intervenție, se consideră oportun să se stabilească un set revizuit de criterii ecologice pentru grupul de produse respectiv.

                  (5)

                  Ținând seama de ciclul de inovare pentru acest grup de produse, criteriile revizuite, precum și cerințele de evaluare și de verificare conexe ar trebui să fie valabile pentru o perioadă de șase ani de la data notificării prezentei decizii. Criteriile respective urmăresc promovarea produselor care au un impact redus asupra ecosistemelor acvatice, conțin o cantitate limitată de substanțe periculoase, sunt eficace la temperaturile recomandate și minimizează producția de deșeuri prin reducerea cantității de ambalaje.

                  (6)

                  Din motive de securitate juridică, Decizia 2012/720/UE ar trebui abrogată.

                  (7)

                  Ar trebui să se acorde o perioadă de tranziție producătorilor ale căror produse au primit eticheta ecologică a UE pentru detergenții de uz industrial și instituțional pentru mașinile de spălat vase pe baza criteriilor stabilite în Decizia 2012/720/UE, astfel încât aceștia să aibă suficient timp pentru a-și adapta produsele în vederea respectării criteriilor și a cerințelor revizuite.

                  (8)

                  Măsurile prevăzute de prezenta decizie sunt conforme cu avizul comitetului instituit în temeiul articolului 16 din Regulamentul (CE) nr. 66/2010,

            ADOPTĂ PREZENTA DECIZIE:
      Articolul 1
      Grupul de produse „detergenți de uz industrial și instituțional pentru mașinile de spălat vase” cuprinde detergenții, agenții de clătire și agenții de prespălare pentru vase care intră sub incidența Regulamentului (CE) nr. 648/2004 al Parlamentului European și al Consiliului (3) și care sunt comercializați și concepuți pentru a fi utilizați de personal specializat în mașini de spălat vase profesionale.
      Acest grup de produse include sisteme alcătuite din mai multe componente utilizate pentru a forma un detergent complet. Sistemele alcătuite din mai multe componente pot include o serie de produse cum ar fi agenții de prespălare și de clătire și trebuie să fie testate ca întreg.
      Acest grup de produse nu cuprinde detergenții pentru mașinile de spălat de uz casnic, detergenții destinați utilizării în aparate de spălare a dispozitivelor medicale și în aparate specifice pentru industria alimentară.
      Pulverizatoarele care nu sunt prevăzute cu pompe automate pentru dozare nu fac parte din acest grup de produse.
      Articolul 2
      În sensul prezentei decizii, se aplică următoarele definiții:

                  1.

                  „substanțe componente” înseamnă substanțele adăugate în mod intenționat, produse secundare și impurități provenite din materiile prime prezente în produsul final (inclusiv folia solubilă în apă, dacă este utilizată);

                  2.

                  „ambalaj primar” înseamnă:

                              (a)

                              pentru dozele individuale cu un ambalaj care trebuie eliminat înainte de utilizare, ambalajul dozei individuale împreună cu ambalajul exterior al celei mai mici unități comercializabile către utilizatorul sau consumatorul final la punctul de desfacere, inclusiv eticheta, dacă este cazul;

                              (b)

                              în cazul tuturor celorlalte tipuri de produse, ambalajul celei mai mici unități comercializabile către utilizatorul sau consumatorul final la punctul de desfacere, inclusiv eticheta, dacă este cazul;

                  3.

                  „microparticulele de plastic” înseamnă particule cu dimensiunea sub 5 mm de plastic macromolecular insolubil obținute prin unul dintre următoarele procese:

                              (a)

                              un proces de polimerizare cum ar fi poliadiția sau policondensarea sau un procedeu similar implicând monomeri sau alte materii prime;

                              (b)

                              o modificare chimică a unor micromolecule naturale sau sintetice;

                              (c)

                              fermentare microbiană;

                  4.

                  „nanomaterial” înseamnă un material natural, accidental sau fabricat care conține particule în stare nelegată sau sub formă de agregat sau de aglomerat în cazul cărora pentru 50 % sau mai mult dintre particulele din distribuția numerică pe dimensiuni, una sau mai multe dimensiuni externe se încadrează în intervalul de dimensiuni 1-100 nm (4).

            Articolul 3
      Pentru ca eticheta ecologică a UE instituită în temeiul Regulamentului (CE) nr. 66/2010 să îi fie acordată unui detergent pentru mașini de spălat vase, acesta trebuie să se încadreze în grupul de produse „detergenți de uz industrial și instituțional pentru mașinile de spălat vase” definit la articolul 1 din prezenta decizie și să respecte criteriile, precum și cerințele de evaluare și de verificare aferente, stabilite în anexă.
      Articolul 4
      Criteriile pentru grupul de produse „detergenți de uz industrial și instituțional pentru mașinile de spălat vase” și cerințele de evaluare și de verificare aferente sunt valabile timp de șase ani de la data notificării prezentei decizii.
      Articolul 5
      În scopuri administrative, numărul de cod atribuit grupului de produse „detergenți de uz industrial și instituțional pentru mașinile de spălat vase” este „038”.
      Articolul 6
      Decizia 2012/720/UE se abrogă.
      Articolul 7
      (1)   Prin derogare de la articolul 6, cererile de acordare a etichetei ecologice a UE pentru produsele care se încadrează în grupul de produse „detergenți de uz industrial și instituțional pentru mașinile de spălat vase” depuse înainte de data notificării prezentei decizii se evaluează în conformitate cu condițiile stabilite în Decizia 2012/720/UE.
      (2)   Cererile de acordare a etichetei ecologice a UE pentru produsele care se încadrează în grupul de produse „detergenți de uz industrial și instituțional pentru mașinile de spălat vase” depuse în termen de două luni de la data notificării prezentei decizii se pot baza fie pe criteriile prevăzute în Decizia 2012/720/UE, fie pe criteriile prevăzute în prezenta decizie. Cererile respective sunt evaluate în conformitate cu criteriile pe baza cărora au fost depuse.
      (3)   Licențele pentru eticheta ecologică a UE acordate în conformitate cu criteriile prevăzute în Decizia 2012/720/UE pot fi utilizate timp de 12 luni de la data notificării prezentei decizii.
      Articolul 8
      Prezenta decizie se adresează statelor membre.

         Adoptată la Bruxelles, 23 iunie 2017.

               Pentru Comisie

            Karmenu VELLA

               Membru al Comisiei

         (1)  JO L 27, 30.1.2010, p. 1.

         (2)  Decizia 2012/720/UE a Comisiei din 14 noiembrie 2012 de stabilire a criteriilor ecologice de acordare a etichetei ecologice a UE pentru detergenții de uz industrial și instituțional pentru mașinile de spălat vase (JO L 326, 24.11.2012, p. 25).

         (3)  Regulamentul (CE) nr. 648/2004 al Parlamentului European și al Consiliului din 31 martie 2004 privind detergenții (JO L 104, 8.4.2004, p. 1).

         (4)  Recomandarea 2011/696/UE a Comisiei din 18 octombrie 2011 privind definiția nanomaterialelor (JO L 275, 20.10.2011, p. 38).

         ANEXĂ

            CADRU PRIVIND CRITERIILE DE ACORDARE A ETICHETEI ECOLOGICE A UE

            Criterii de acordare a etichetei ecologice a UE pentru detergenții de uz industrial și instituțional pentru mașinile de spălat vase

         CRITERII

                     1.

                     Toxicitatea pentru organismele acvatice

                     2.

                     Biodegradabilitatea

                     3.

                     Aprovizionarea sustenabilă cu ulei de palmier, ulei de sâmburi de palmier și derivații lor

                     4.

                     Substanțe excluse și limitate

                     5.

                     Ambalarea

                     6.

                     Adecvarea pentru utilizare

                     7.

                     Sisteme de dozare automată

                     8.

                     Informații pentru utilizatori

                     9.

                     Informațiile care figurează pe eticheta ecologică a UE

               EVALUARE ȘI VERIFICARE
         (a)   Cerințe

         Cerințele specifice de evaluare și de verificare sunt indicate pentru fiecare criteriu în parte.
         În cazul în care solicitantul trebuie să prezinte organismelor competente declarații, documente, analize, rapoarte privind testele sau alte dovezi prin care să ateste respectarea criteriilor, acestea pot proveni de la solicitant și/sau de la furnizorul (furnizorii) său (săi), după caz.
         Organismele competente recunosc în mod preferențial certificatele eliberate de organismele acreditate conform standardului armonizat relevant pentru laboratoarele de testare și calibrare și verificările efectuate de organisme care sunt acreditate conform standardului armonizat relevant pentru organisme de certificare a produselor, proceselor și serviciilor. Acreditarea se efectuează în conformitate cu Regulamentul (CE) nr. 765/2008 al Parlamentului European și al Consiliului (1).
         După caz, se pot folosi și alte metode de testare decât cele indicate pentru fiecare criteriu, în cazul în care organismul competent care evaluează cererea le consideră echivalente.
         După caz, organismele competente pot solicita o documentație justificativă și pot efectua verificări independente sau vizite la fața locului.
         Ca cerință prealabilă, produsul trebuie să îndeplinească toate cerințele legale aplicabile din țara sau țările în care se intenționează comercializarea acestuia. Solicitantul trebuie să declare că produsul respectă această cerință.
         Lista din „baza de date a ingredientelor pentru detergenți” (lista DID), disponibilă pe site-ul web dedicat etichetei ecologice a UE, conține substanțele componente cel mai des utilizate în formulele de detergenți și cosmetice. Lista se folosește pentru obținerea datelor pentru calcularea volumului critic de diluare (VCD) și pentru evaluarea biodegradabilității substanțelor componente. Pentru substanțele care nu apar pe lista DID, se oferă indicații referitoare la modalitatea de calcul sau de extrapolare a datelor pertinente.
         Lista tuturor substanțelor componente este prezentată organismului competent, indicând denumirea comercială (în cazul în care există), denumirea chimică, numărul CAS, numărul DID, cantitatea utilizată, funcția și forma prezente în compoziția produsului final (inclusiv folia solubilă în apă, dacă este cazul).
         Conservanții și coloranții sunt indicați indiferent de concentrație. Alte substanțe componente sunt indicate la concentrații de cel puțin 0,010 % (fracție masică).
         Toate substanțele componente prezente sub formă de nanomateriale trebuie indicate în mod clar în listă, cu termenul „nano” menționat între paranteze.
         Pentru fiecare substanță componentă trebuie prezentate fișe cu date de securitate (FDS) în conformitate cu Regulamentul (CE) nr. 1907/2006 al Parlamentului European și al Consiliului (2). Dacă pentru o anumită substanță nu este disponibilă o FDS individuală deoarece respectiva substanță face parte dintr-un amestec, solicitantul prezintă FDS a amestecului.
         (b)   Praguri de măsurare

         Respectarea criteriilor ecologice este necesară pentru toate substanțele componente, astfel cum se precizează în Tabelul 1.

            Tabelul 1

            Niveluri-limită aplicabile substanțelor componente pentru fiecare criteriu în cazul detergenților de uz industrial și instituțional pentru mașinile de spălat vase (procentaj, fracție masică)

                     Denumirea criteriului

                     Agenți tensioactivi

                     Conservanți

                     Coloranți

                     Altele (de ex. enzime)

                     Toxicitatea pentru organismele acvatice

                     ≥ 0,010

                     fără limită (*1)

                     fără limită (*1)

                     ≥ 0,010

                     Biodegradabilitatea

                     Agenți tensioactivi

                     ≥ 0,010

                     N/A

                     N/A

                     N/A

                     Substanțe organice

                     ≥ 0,010

                     fără limită (*1)

                     fără limită (*1)

                     ≥ 0,010

                     Aprovizionarea sustenabilă cu ulei de palmier

                     ≥ 0,010

                     N/A

                     N/A

                     ≥ 0,010

                     Substanțe excluse sau limitate

                     Subst. excluse și limitate specificate

                     fără limită (*1)

                     fără limită (*1)

                     fără limită (*1)

                     fără limită (*1)

                     Subst. periculoase

                     ≥ 0,010

                     ≥ 0,010

                     ≥ 0,010

                     ≥ 0,010

                     SVHC

                     fără limită (*1)

                     fără limită (*1)

                     fără limită (*1)

                     fără limită (*1)

                     Conservanți

                     N/A

                     fără limită (*1)

                     N/A

                     N/A

                     Coloranți

                     N/A

                     N/A

                     fără limită (*1)

                     N/A

                     Enzime

                     N/A

                     N/A

                     N/A

                     fără limită (*1)

               DOZA DE REFERINȚĂ
         Următoarele doze sunt considerate doze de referință pentru calculele care vizează documentarea conformității cu criteriile privind eticheta ecologică a UE și pentru testarea capacității de curățare.
         Doza maximă recomandată de producător pentru a prepara un litru de soluție de spălat (indicată în g/l de soluție de spălat sau în ml/l de soluție de spălat) pentru trei grade de duritate a apei (mică, medie și mare).

            Evaluare și verificare: solicitantul prezintă eticheta produsului sau instrucțiunile de utilizare care includ instrucțiunile de dozare.

            Criteriul 1 – Toxicitatea pentru organismele acvatice

         Volumul critic de diluare (VCDcronic) al produsului nu depășește următoarele limite pentru doza de referință.

                     Duritatea apei
                     Tipul de produs

                     Duritate mică
                     (< 1,5 mmol CaCO3/l)
                     (l/l de soluție de spălare)

                     Duritate medie
                     (1,5 – 2,5 mmol CaCO3/l)
                     (l/l de soluție de spălare)

                     Duritate mare
                     (> 2,5 mmol CaCO3/l)
                     (l/l de soluție de spălare)

                     Produse de preînmuiere

                     2 000

                     2 000

                     2 000

                     Detergenți pentru mașini de spălat vase

                     3 000

                     5 000

                     7 000

                     Sisteme alcătuite din mai multe componente

                     3 000

                     4 000

                     5 000

                     Agenți de clătire

                     3 000

                     3 000

                     3 000

            Evaluare și verificare: solicitantul prezintă calculul VCDcronic al produsului. Pe site-ul dedicat etichetei ecologice a UE este disponibilă o foaie de calcul pentru calcularea valorii VCDcronic.
         VCDcronic se calculează pentru toate substanțele componente (i) ale produsului conform următoarei ecuații:

         unde:

                     doza(i)

                     :

                     greutatea (g) substanței (i) în doza de referință;

                     FD(i)

                     :

                     factorul de degradare al substanței (i);

                     FTcronic(i)

                     :

                     factorul de toxicitate cronică al substanței (i).

               Valorile parametrilor FD(i) și FTchronic(i) sunt cele indicate în cea mai recentă versiune a părții A din lista DID. Dacă substanța componentă nu este inclusă în partea A, solicitantul estimează valorile pe baza abordării descrise în partea B din lista respectivă, anexând documentația aferentă.

            Criteriul 2 – Biodegradabilitatea

         (a)   Biodegradabilitatea agenților tensioactivi

         Toți agenții tensioactivi sunt ușor biodegradabili (în condiții aerobe).
         Toți agenții tensioactivi clasificați ca periculoși pentru mediul acvatic – toxicitate acută, categoria 1 (H400) sau toxicitate cronică, categoria 3 (H412), în conformitate cu Regulamentul (CE) nr. 1272/2008 al Parlamentului European și al Consiliului (3) – trebuie să fie de asemenea biodegradabili în condiții anaerobe.
         (b)   Biodegradabilitatea compușilor organici

         Conținutul de substanțe organice din produs care sunt nebiodegradabile (nu sunt ușor biodegradabile) în mediu aerob (aNBO) sau nebiodegradabile în mediu anaerob (anNBO) nu poate depăși următoarele limite pentru doza de referință:

                        aNBO (g/l de soluție de spălare)

                                 Duritatea apei
                                 Tipul de produs

                                 Duritate mică
                                 < 1,5 mmol CaCO3/l

                                 Duritate medie
                                 1,5 – 2,5 mmol CaCO3/l

                                 Duritate mare
                                 > 2,5 mmol CaCO3/l

                                 Produse de preînmuiere

                                 0,40

                                 0,40

                                 0,40

                                 Detergenți pentru mașinile de spălat vase/Sistem alcătuit din mai multe componente

                                 0,40

                                 0,40

                                 0,40

                                 Agenți de clătire

                                 0,04

                                 0,04

                                 0,04

                        anNBO (g/l de soluție de spălare)

                                 Duritatea apei
                                 Tipul de produs

                                 Duritate mică
                                 < 1,5 mmol CaCO3/l

                                 Duritate medie
                                 1,5 – 2,5 mmol CaCO3/l

                                 Duritate mare
                                 > 2,5 mmol CaCO3/l

                                 Produse de preînmuiere

                                 0,40

                                 0,40

                                 0,40

                                 Detergenți pentru mașinile de spălat vase/Sistem alcătuit din mai multe componente

                                 0,60

                                 1,00

                                 1,00

                                 Agenți de clătire

                                 0,04

                                 0,04

                                 0,04

            Evaluare și verificare: solicitantul prezintă documentația privind degradabilitatea agenților tensioactivi, precum și calculul valorilor aNBO și anNBO ale produsului. Pe site-ul dedicat etichetei ecologice a UE este disponibilă o foaie de calcul pentru calculul valorilor aNBO și anNBO.
         Atât pentru degradabilitatea agenților tensioactivi, cât și pentru valorile aNBO și anNBO ale compușilor organici, se face trimitere la cea mai recentă versiune a listei DID.
         Pentru substanțele componente care nu sunt incluse în partea A din lista DID, se furnizează informațiile relevante din literatura de specialitate sau din alte surse sau rezultatele unor încercări adecvate care să indice faptul că acestea sunt biodegradabile în mediu aerob și anaerob, după cum se prevede în partea B din lista respectivă.
         În absența documentației privind degradabilitatea menționate anterior, o substanță componentă care nu este un agent tensioactiv poate fi exceptată de la cerința privind degradabilitatea în mediu anaerob dacă este îndeplinită una dintre următoarele trei condiții:

                     1.

                     substanța este ușor degradabilă și are o adsorbție slabă (A< 25 %);

                     2.

                     substanța este ușor degradabilă și are o desorbție ridicată (D > 75 %);

                     3.

                     substanța este ușor degradabilă și fără potențial de bioacumulare (4).

               Testele de adsorbție/desorbție sunt efectuate în conformitate cu orientarea OCDE 106.

            Criteriul 3 – Aprovizionarea sustenabilă cu ulei de palmier, ulei de sâmburi de palmier și derivații lor

         Substanțele componente ale produsului care sunt derivate din ulei de palmier sau din ulei de sâmburi de palmier provin din plantații care îndeplinesc cerințele unui sistem de certificare pentru producție sustenabilă care este bazat pe organizații multipartite cu o gamă largă de membri, inclusiv ONG-uri, reprezentanți ai sectorului de profil și ai guvernului și care abordează impactul asupra mediului, inclusiv în ceea ce privește solul, biodiversitatea, stocurile de carbon organic și conservarea resurselor naturale.

            Evaluare și verificare: solicitantul prezintă dovezi, constând în certificate eliberate de terți și certificate privind lanțul de custodie, din care rezultă că uleiul de palmier și uleiul de sâmburi de palmier utilizat la fabricarea substanțelor componente provin din plantații gestionate în mod sustenabil.
         Printre certificatele acceptate se numără RSPO („Roundtable on Sustainable Palm Oil”) [cu diferite sisteme, cum ar fi „identity preserved” („identitate păstrată”), „segregated” („segregare”) sau „mass balance” („bilanț masic”)] sau orice sistem pentru producție sustenabilă echivalent sau mai strict.
         Pentru derivații chimici ai uleiului de palmier și pentru uleiul de sâmburi de palmier este permisă demonstrarea sustenabilității prin certificate negociabile („book and claim”), cum ar fi certificatele GreenPalm sau certificate echivalente, prin prezentarea cuantumurilor de certificate GreenPalm achiziționate și răscumpărate declarate în cadrul rapoartelor ACOP („Annual Communications of Progress” – Comunicări anuale ale progreselor înregistrate).

            Criteriul 4 – Substanțe excluse și limitate

         (a)   Substanțe excluse și limitate specificate

         (i)   Substanțe excluse

         Substanțele de mai jos nu sunt incluse în formula produsului, indiferent de concentrație:

                     —

                     alchil fenol etoxilați (APEO) și alți derivați de alchil fenol;

                     —

                     atranol;

                     —

                     cloratranol;

                     —

                     acid dietilentriaminopentacetic (DTPA);

                     —

                     acid etilendiaminotetraacetic (EDTA) și sărurile sale;

                     —

                     formaldehida și agenții eliberatori ai acesteia (de exemplu 2-bromo-2-nitropropan-1,3-diol, 5-bromo-5-nitro-1,3-dioxan, hidroximetilglicinat de sodiu, diazolidiniluree), cu excepția impurităților de formaldehidă în produse tensioactive bazate pe chimie poli-alkoxi cu o concentrație de până la 0,010 % (fracție masică) în substanța componentă;

                     —

                     glutaraldehidă;

                     —

                     hidroxi-izohexil 3ciclohexenă carboxaldehidă (HICC);

                     —

                     microparticulele de plastic;

                     —

                     nanoargint;

                     —

                     nitromosc și mosc policiclic;

                     —

                     alchilați per-fluorurați;

                     —

                     săruri cuaternare de amoniu care nu sunt ușor biodegradabile;

                     —

                     compuși reactivi ai clorului;

                     —

                     rodamină B;

                     —

                     triclosan;

                     —

                     3-iodo-2-propinil-butilcarbamat.

            Evaluare și verificare: solicitantul prezintă o declarație de conformitate semnată, sprijinită de declarații de la furnizori, după caz, prin care se confirmă că substanțele enumerate nu au fost incluse în formula produsului.
         (ii)   Substanțe limitate

         Substanțele de mai jos nu sunt incluse în formula produsului atunci când depășesc concentrația indicată:

                     —

                     2-metil-2H-izotiazol-3-onă: 0,0050 % (fracție masică);

                     —

                     1,2-benzizotiazol-3(2H)-onă; 0,0050 % (fracție masică);

                     —

                     5-cloro-2-metil-4-izotiazolin-3-onă/2-metil-4-izotiazolin-3-onă: 0,0015 % (fracție masică);

               Conținutul total de fosfor (P) calculat ca P în formă elementară se limitează la:

                     Tipul de produs
                     (în g/l de soluție de spălare)

                     Duritatea apei (mmol/CaCO3/l)

                     Duritate mică (< 1,5)

                     Duritate medie (1,5-2,5)

                     Duritate mare (> 2,5)

                     Produse de preînmuiere

                     0,08

                     0,08

                     0,08

                     Detergenți pentru mașini de spălat vase

                     0,15

                     0,30

                     0,50

                     Agenți de clătire

                     0,02

                     0,02

                     0,02

                     Sisteme alcătuite din mai multe componente

                     0,17

                     0,32

                     0,52

            Evaluare și verificare: solicitantul prezintă următoarele documente:

                     (a)

                     dacă se utilizează izotiazolinone, o declarație de conformitate semnată, însoțită de declarații ale furnizorilor, dacă este cazul, prin care se confirmă că conținutul de izotiazolinone este cel mult egal cu limitele stabilite;

                     (b)

                     o declarație de conformitate semnată, însoțită de declarații ale furnizorilor, dacă este cazul, prin care se confirmă că cantitatea totală de P în formă elementară este cel mult egală cu limitele stabilite; Declarația este însoțită de calculele privind conținutul total de P al produsului;

               (b)   Substanțe periculoase

         (i)   Produsul finit

         Produsul finit nu este clasificat și etichetat ca având o toxicitate acută, ca fiind toxic pentru un organ-țintă specific, ca având efect de sensibilizare a căilor respiratorii sau a pielii, ca fiind cancerigen, mutagen sau toxic pentru reproducere ori ca fiind periculos pentru mediul acvatic, în conformitate cu definițiile din anexa I la Regulamentul (CE) nr. 1272/2008 și cu lista din Tabelul 2.
         (ii)   Substanțele componente

         Produsul nu conține substanțe componente cu o limită de concentrație de cel puțin 0,010 % (fracție masică) în produsul finit, care îndeplinesc criteriile de clasificare ca fiind toxice, periculoase pentru mediul acvatic, ca având efect de sensibilizare a căilor respiratorii sau a pielii ori ca fiind cancerigene, mutagene sau toxice pentru reproducere în conformitate cu anexa I la Regulamentul (CE) nr. 1272/2008 și în conformitate cu lista din Tabelul 2.
         În cazul în care sunt mai stricte, limitele de concentrație generice sau specifice determinate în conformitate cu articolul 10 din Regulamentul (CE) nr. 1272/2008 prevalează.

            Tabelul 2

            Clasificările gradului de pericol restricționate și categoriile acestora

                     Toxicitate acută

                     Categoriile 1 și 2

                     Categoria 3

                     H300 Mortal în caz de înghițire

                     H301 Toxic în caz de înghițire

                     H310 Mortal în contact cu pielea

                     H311 Toxic în contact cu pielea

                     H330 Mortal în caz de inhalare

                     H331 Toxic în caz de inhalare

                     H304 Poate fi mortal în caz de înghițire și de pătrundere în căile respiratorii

                     EUH070 Toxic în caz de contact cu ochii

                     Toxicitate pentru un organ-țintă specific

                     Categoria 1

                     Categoria 2

                     H370 Provoacă leziuni ale organelor

                     H371 Poate provoca leziuni ale organelor

                     H372 Provoacă leziuni ale organelor în caz de expunere prelungită sau repetată

                     H373 Poate provoca leziuni ale organelor în caz de expunere prelungită sau repetată

                     Efect de sensibilizare a căilor respiratorii și a pielii

                     Categoria 1A/1

                     Categoria 1B

                     H317 Poate provoca o reacție alergică a pielii

                     H317 Poate provoca o reacție alergică a pielii

                     H334 Poate provoca simptome de alergie sau de astm ori dificultăți de respirație în caz de inhalare

                     H334 Poate provoca simptome de alergie sau de astm ori dificultăți de respirație în caz de inhalare

                     Cancerigen, mutagen sau toxic pentru reproducere

                     Categoriile 1A și 1B

                     Categoria 2

                     H340 Poate provoca anomalii genetice

                     H341 Susceptibil de a provoca anomalii genetice

                     H350 Poate provoca cancer

                     H351 Susceptibil de a provoca cancer

                     H350i Poate provoca cancer în caz de inhalare

                     H360F Poate dăuna fertilității

                     H361f Susceptibil de a dăuna fertilității

                     H360D Poate dăuna fătului

                     H361d Susceptibil de a dăuna fătului

                     H360FD Poate dăuna fertilității. Poate dăuna fătului

                     H361fd Susceptibil de a dăuna fertilității Susceptibil de a dăuna fătului

                     H360Fd Poate dăuna fertilității. Susceptibil de a dăuna fătului

                     H362 Poate dăuna copiilor alăptați la sân

                     H360Df Poate dăuna fătului Susceptibil de a dăuna fertilității

                     Periculos pentru mediul acvatic

                     Categoriile 1 și 2

                     Categoriile 3 și 4

                     H400 Foarte toxic pentru mediul acvatic

                     H412 Nociv pentru mediul acvatic, cu efecte pe termen lung

                     H410 Foarte toxic pentru mediul acvatic, cu efecte pe termen lung

                     H413 Poate provoca efecte pe termen lung asupra mediului acvatic

                     H411 Toxic pentru mediul acvatic, cu efecte pe termen lung

                     Periculos pentru stratul de ozon

                     H420 Periculos pentru stratul de ozon

               Acest criteriu nu se aplică substanțelor componente care intră sub incidența articolului 2 alineatul (7) literele (a) și (b) din Regulamentul (CE) nr. 1907/2006, care stabilește criteriile de derogare pentru substanțele din anexele IV și V la regulamentul menționat de la cerințele privind înregistrarea, utilizatorii din aval și evaluarea. Pentru a stabili dacă această excludere se aplică, solicitantul trebuie să controleze orice substanță componentă prezentă într-o concentrație mai mare de 0,010 % (fracție masică).
         Substanțele și amestecurile incluse în Tabelul 3 sunt exceptate de la criteriul 4 litera (b) punctul (ii).

            Tabelul 3

            Substanțe care fac obiectul derogării

                     Substanță

                     Frază de pericol

                     Agenți tensioactivi

                     H400 Foarte toxic pentru mediul acvatic

                     H412 Nociv pentru mediul acvatic, cu efecte pe termen lung

                     Subtilizină

                     H400 Foarte toxic pentru mediul acvatic

                     H411 Toxic pentru mediul acvatic, cu efecte pe termen lung

                     Enzime (*2)

                     H317 Poate provoca o reacție alergică a pielii

                     H334 Poate provoca simptome de alergie sau de astm ori dificultăți de respirație în caz de inhalare

                     NTA sub formă de impuritate în MGDA și GLDA (*3)

                     H351 Susceptibil de a provoca cancer

            Evaluare și verificare: solicitantul demonstrează conformitatea cu acest criteriu pentru produsul finit și pentru orice substanță componentă prezentă într-o concentrație mai mare de 0,010 % (fracție masică), în produsul finit. Solicitantul prezintă o declarație de conformitate semnată, însoțită, după caz, de declarațiile furnizorilor sau de o FDS, prin care se confirmă că niciuna dintre aceste substanțe nu îndeplinește criteriile de clasificare în una sau mai multe dintre frazele de pericol enumerate în Tabelul 2 în forma (formele) și starea fizică (stările fizice) în care sunt prezente în produs.
         În cazul substanțelor enumerate în anexele IV și V la Regulamentul (CE) nr. 1907/2006, care sunt exceptate de la obligațiile de înregistrare în temeiul articolului 2 alineatul (7) literele (a) și (b) din regulamentul respectiv, pentru a se dovedi conformitatea este suficientă o declarație în acest sens din partea solicitantului.
         Solicitantul prezintă o declarație de conformitate semnată, însoțită de declarațiile furnizorilor, dacă este cazul, sau de o FDS prin care se confirmă prezența substanțelor componente care îndeplinesc condițiile pentru derogare.
         (c)   Substanțe care prezintă motive de îngrijorare deosebită (SVHC)

         Produsul finit nu poate conține substanțe componente care au fost identificate în conformitate cu procedura descrisă la articolul 59 alineatul (1) din Regulamentul (UE) nr. 1907/2006, care stabilește lista substanțelor candidate pentru a fi considerate substanțe care prezintă motive de îngrijorare deosebită.

            Evaluare și verificare: solicitantul prezintă o declarație de conformitate semnată, însoțită de declarațiile furnizorilor săi, dacă este cazul, sau de o FDS prin care se confirmă absența tuturor substanțelor de pe lista de substanțe candidate.
         La data depunerii cererii trebuie să se facă trimitere la cea mai recentă listă a substanțelor care prezintă motive de îngrijorare deosebită.
         (d)   Parfumuri

         Produsele de uz industrial și instituțional pentru mașinile de spălat vase nu conțin parfumuri.

            Evaluare și verificare: solicitantul prezintă o declarație de conformitate semnată.
         (e)   Conservanți

                     (i)

                     Produsul poate conține conservanți numai în scopul conservării produsului și numai în doza corespunzătoare acestui scop. Această prevedere nu se referă la agenții tensioactivi care pot avea și proprietăți biocide.

                     (ii)

                     Produsul poate conține conservanți, cu condiția ca aceștia să nu fie bioacumulabili. Se consideră că o substanță nu este bioacumulabilă dacă BCF< 100 sau log Kow< 3,0. Dacă sunt disponibile atât valoarea BCF, cât și valoarea log Kow, se utilizează cea mai mare valoare BCF măsurată.

                     (iii)

                     Este interzis să se afirme sau să se sugereze pe ambalaj sau prin orice alt mijloc de comunicare că produsul are o acțiune antimicrobiană sau dezinfectantă.

            Evaluare și verificare: solicitantul prezintă o declarație de conformitate semnată, însoțită de declarații de la furnizori, dacă este cazul, împreună cu FDS a oricărui conservant adăugat și informații privind valorile BCF sau log Kow ale acestuia. Solicitantul prezintă, de asemenea, o reprezentare a ambalajului.
         (f)   Coloranți

         Coloranții autorizați să facă parte din compoziția produsului trebuie să nu fie bioacumulabili.
         Se consideră că un colorant nu este bioacumulabil dacă BCF< 100 sau log Kow< 3,0. Dacă sunt disponibile atât valoarea BCF, cât și valoarea log Kow, se utilizează cea mai mare valoare BCF măsurată. În cazul coloranților a căror utilizare în produsele alimentare este autorizată, nu este necesară prezentarea documentației privind potențialul de bioacumulare.

            Evaluare și verificare: solicitantul prezintă o declarație de conformitate semnată, însoțită de declarații de la furnizori, dacă este cazul, împreună cu FDS a oricărui colorant adăugat și informații privind valorile BCF sau log Kow ale acestuia sau documente din care să reiasă că utilizarea respectivului colorant în produsele alimentare este aprobată.
         (g)   Enzime

         Se utilizează numai enzime încapsulate (în formă solidă) și lichide/suspensii enzimatice.

            Evaluare și verificare: solicitantul prezintă o declarație de conformitate semnată, însoțită de declarații de la furnizori, dacă este cazul, împreună cu FDS a oricărei enzime adăugate.

            Criteriul 5 – Ambalarea

         (a)   Sisteme de preluare a ambalajelor

         În cazul în care produsul este livrat în ambalaje care fac parte dintr-un sistem de preluare a unui produs, produsul respectiv este exceptat de la aplicarea cerințelor prevăzute la literele (b) și (c) de la criteriul 5.

            Evaluare și verificare: solicitantul prezintă o declarație de conformitate semnată, însoțită de documentația relevantă în care se descrie sau prin care se demonstrează că a fost instituit un sistem de preluare a ambalajelor.
         (b)   Raport greutate/utilitate (WUR)

         Raportul greutate/utilitate (WUR) se calculează numai pentru ambalajul primar și nu trebuie să depășească următoarele valori pentru doza de referință.

                     Duritatea apei
                     Tipul de produs

                     Duritate mică
                     < 1,5 mmol CaCO3/l
                     (g/l de soluție de spălare)

                     Duritate medie
                     1,5 – 2,5 mmol CaCO3/l
                     (g/l de soluție de spălare)

                     Duritate mare
                     > 2,5 mmol CaCO3/l
                     (g/l de soluție de spălare)

                     Pulberi

                     0,8

                     1,4

                     2,0

                     Lichide

                     1,0

                     1,8

                     2,5

               Ambalajele primare care conțin materiale reciclate în proporție de peste 80 % sunt exceptate de la această cerință.

            Evaluare și verificare: solicitantul trebuie să prezinte calculul WUR al produsului. În cazul în care produsul este vândut în ambalaje diferite (cu volume diferite), se prezintă calculul pentru fiecare tip de ambalaj pentru care se atribuie eticheta ecologică a UE.
         WUR se calculează după cum urmează:

            WUR = Σ ((Wi
             + Ui
            )/(Di
             * Ri
            ))
         unde:

                     Wi

                     :

                     greutatea (g) a ambalajului primar (i);

                     Ui

                     :

                     greutatea (g) a părții din ambalajul primar nereciclată post-utilizare (i); Ui = Wi, cu excepția cazului în care solicitantul poate dovedi că situația este diferită;

                     Di

                     :

                     numărul de doze de referință din ambalajul primar (i).

                     Ri

                     :

                     indicele de reîncărcare. Ri = 1 (ambalajul nu este reutilizat în același scop) sau Ri = 2 (dacă solicitantul poate prezenta documente care demonstrează că respectiva componentă a ambalajului poate fi reutilizată în același scop și că solicitantul vinde doze pentru reumplere).

               Solicitantul prezintă o declarație de conformitate semnată prin care se confirmă conținutul materialelor reciclate post-utilizare, însoțită de documentația relevantă. Ambalajul este considerat reciclat post-utilizare dacă materia primă folosită pentru fabricarea acestuia a fost colectată de la producătorii de ambalaje în faza de distribuție sau în faza de consum.
         (c)   Conceperea ambalajelor în vederea reciclării

         Ambalajul din plastic este conceput pentru a facilita reciclarea eficace prin evitarea potențialilor contaminanți și a materialelor incompatibile despre care se cunoaște faptul că împiedică separarea sau reprocesarea sau că reduc calitatea materialului reciclat. Eticheta sau eticheta termocontractibilă (sleeve), dispozitivul de închidere și, după caz, acoperirile de barieră nu conțin, separat sau în combinație, materialele și componentele enumerate în Tabelul 4. Mecanismele de pompare (inclusiv cele din dispozitivele de pulverizare) sunt exceptate de la această cerință.

            Tabelul 4

            Materiale și componente excluse din elementele de ambalare

                     Element de ambalare

                     Materiale și componente excluse (*4)

                     Etichetă sau etichetă termocontractibilă

                                 —

                                 Etichetă sau etichetă termocontractibilă din PS în combinație cu un recipient din PET, PP sau HDPE

                                 —

                                 Etichetă sau etichetă termocontractibilă din PVC în combinație cu un recipient din PET, PP sau HDPE

                                 —

                                 Etichetă sau etichetă termocontractibilă din PETG în combinație cu un recipient din PET

                                 —

                                 Orice alte materiale plastice pentru etichete termocontractibile/etichete cu o densitate mai mare de 1 g/cm3 utilizate cu un recipient din PET

                                 —

                                 Orice alte materiale plastice pentru etichete termocontractibile/etichete cu o densitate mai mică de 1 g/cm3 utilizate cu un recipient din PP sau din HDPE

                                 —

                                 Etichete sau etichete termocontractibile metalizate sau sudate de corpul de ambalare (etichetare în matriță – in mould labelling)

                     Dispozitiv de închidere

                                 —

                                 Dispozitiv de închidere din PS în combinație cu un recipient din PET, HDPE sau PP

                                 —

                                 Dispozitiv de închidere din PVC în combinație cu un recipient din PET, PP sau HDPE

                                 —

                                 Dispozitive sau materiale de închidere din PETG cu o densitate de peste 1 g/cm3 în combinație cu un recipient din PET

                                 —

                                 Dispozitive de închidere din metal, sticlă sau EVA care nu sunt ușor separabile de recipient

                                 —

                                 Dispozitive de închidere din silicon. Sunt exceptate dispozitivele de închidere din silicon cu o densitate < 1 g/cm3 în combinație cu un recipient din PET și dispozitivele de închidere din silicon cu o densitate > 1 g/cm3 în combinație cu un recipient din PEHD sau PP.

                                 —

                                 Foliile sau sigiliile metalice care rămân fixate pe recipient sau pe dispozitivul său de închidere după ce produsul a fost deschis

                     Acoperiri de barieră

                     Poliamidă, poliolefine funcționale, bariere metalizate și bariere de protecție împotriva luminii

            Evaluare și verificare: solicitantul prezintă o declarație de conformitate semnată, în care specifică compoziția materialelor de ambalare, inclusiv a recipientului, a etichetei sau a etichetei termocontractibile, a adezivilor, a dispozitivelor de închidere și a acoperirilor de barieră, după caz, însoțită de fotografii sau desene tehnice ale ambalajului primar.

            Criteriul 6 – Adecvarea pentru utilizare

         Produsul trebuie să aibă o performanță de spălare satisfăcătoare la cea mai scăzută temperatură și doză recomandate de producător pentru o duritate a apei în conformitate cu „Cadrul pentru testarea performanței detergenților de uz industrial și instituțional pentru mașinile de spălat vase”, disponibil pe site-ul dedicat etichetei ecologice a UE (5).

            Evaluare și verificare: solicitantul prezintă documente care să demonstreze că produsul a fost testat în condițiile specificate în cadru și că rezultatele au arătat că produsul a atins cel puțin nivelul minim al performanței de spălare din cerințe. Solicitantul prezintă, de asemenea, documente care să demonstreze respectarea cerințelor privind laboratoarele incluse în standardele armonizate relevante privind laboratoarele de testare și calibrare, dacă este cazul.
         Se pot utiliza rezultatele unui test echivalent dacă echivalența a fost evaluată și acceptată de organismul competent.

            Criteriul 7 – Sisteme de dozare automată

         În cazul sistemelor alcătuite din mai multe componente, solicitantul se asigură că produsul este utilizat împreună cu un sistem de dozare automată și controlată.
         Pentru a asigura dozarea corectă de către sistemele de dozare automată, se efectuează, cel puțin o dată pe an în timpul perioadei de valabilitate a licenței, vizite ale tuturor spațiilor clienților care utilizează produsul, care includ calibrarea echipamentului de dozare. Aceste vizite la clienți pot fi efectuate și de către un terț.

            Evaluare și verificare: solicitantul prezintă o declarație de conformitate semnată, însoțită de o indicare a conținutului vizitelor la clienți, a persoanei responsabile de acestea și a frecvenței acestora.

            Criteriul 8 – Informații pentru utilizatori

         Produsul este însoțit de instrucțiuni de folosire adecvată, astfel încât să se maximizeze performanța produsului, să se reducă la minimum deșeurile și să se reducă poluarea apei și utilizarea resurselor. Aceste instrucțiuni trebuie să fie lizibile sau să conțină reprezentări grafice sau pictograme și să includă informații privind următoarele aspecte:

                     (a)

                        Instrucțiuni de dozare

                     Instrucțiunile de dozare includ doza în g sau ml și/sau o modalitate de măsurare secundară sau alternativă (de exemplu capace de dozare sau numărul de acționări ale pulverizatorului), precum și impactul durității apei asupra dozării.
                     Această cerință nu se aplică pentru produsele alcătuite din mai multe componente care sunt dozate cu un sistem automat.
                     Se indică cea mai răspândită duritate a apei din zona în care produsul urmează să fie comercializat sau sursele unde poate fi găsită această informație.

                     (b)

                        Informații privind eliminarea ambalajelor

                     Ambalajele primare includ informații privind refolosirea, reciclarea și eliminarea corectă a ambalajelor.

                     (c)

                        Informații despre mediu

                     Pe ambalajul primar figurează un text care precizează că este important să se utilizeze dozarea corectă și cea mai mică dintre temperaturile recomandate pentru minimizarea consumului de energie și de apă și pentru reducerea poluării apei.

            Evaluare și verificare: solicitantul prezintă o declarație de conformitate semnată, însoțită cu o mostră a etichetei produsului.

            Criteriul 9 – Informații care figurează pe eticheta ecologică a UE

         Logoul trebuie să fie vizibil și lizibil. Numărul de înregistrare/licență al etichetei ecologice a UE figurează pe produs și este lizibil și vizibil în mod clar.
         Solicitantul poate alege să includă pe etichetă o casetă de text opțională, cu următorul text:

                     —

                     Impact limitat asupra mediului acvatic;

                     —

                     Cantitate limitată de substanțe periculoase;

                     —

                     Testat în ceea ce privește performanțele de curățare.

            Evaluare și verificare: solicitantul prezintă o declarație de conformitate semnată, însoțită de o mostră de etichetă a produsului sau o reprezentare a ambalajului pe care este aplicată eticheta ecologică a UE.

            (1)  Regulamentul (CE) nr. 765/2008 al Parlamentului European și al Consiliului din 9 iulie 2008 de stabilire a cerințelor de acreditare și de supraveghere a pieței în ceea ce privește comercializarea produselor și de abrogare a Regulamentului (CEE) nr. 339/93 (JO L 218, 13.8.2008, p. 30).

            (2)  Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (JO L 396, 30.12.2006, p. 1).

            (*1)  „fără limită” înseamnă indiferent de concentrație, toate substanțele adăugate în mod intenționat, produsele secundare și impuritățile provenite din materiile prime (limita de detecție analitică).

            (3)  Regulamentul (CE) nr. 1272/2008 al Parlamentului European și al Consiliului din 16 decembrie 2008 privind clasificarea, etichetarea și ambalarea substanțelor și a amestecurilor, de modificare și de abrogare a Directivelor 67/548/CEE și 1999/45/CE, precum și de modificare a Regulamentului (CE) nr. 1907/2006 (JO L 353, 31.12.2008, p. 1).

            (4)  Se consideră că o substanță nu este bioacumulabilă dacă BCF< 100 sau log Kow< 3,0. Dacă sunt disponibile atât valoarea BCF, cât și valoarea log Kow, se utilizează cea mai mare valoare BCF măsurată.

            (*2)  Inclusiv stabilizatori și alte substanțe auxiliare din preparate

            (*3)  În concentrații mai mici de 0,2 % în materia primă, atât timp cât concentrația totală în produsul finit este mai mică de 0,10 %.

            (*4)  EVA – etilen-vinil acetat, HDPE – polietilenă de înaltă densitate, PET – polietilentereftalat, PETG – polietilen tereftalat glicol modificat, PP – polipropilenă, PS – polistiren, PVC – policlorură de vinil.

            (5)  Disponibil la adresa: [adresa URL a protocolului de pe site-ul web dedicat etichetei ecologice a UE va fi adăugată ulterior – în prezent toate propunerile de documente privind protocoalele pot fi găsite în raportul tehnic].


title: Decizia nr. U4 din 13 decembrie 2011 privind procedurile de rambursare în temeiul articolului 65 alineatele (6) și (7) din Regulamentul (CE) nr. 883/2004 și articolului 70 din Regulamentul (CE) nr. 987/2009  Text cu relevanță pentru SEE și pentru Acordul CE/Elveția

text:
               25.2.2012

               RO

               Jurnalul Oficial al Uniunii Europene

               C 57/4

         DECIZIA NR. U4
   din 13 decembrie 2011
   privind procedurile de rambursare în temeiul articolului 65 alineatele (6) și (7) din Regulamentul (CE) nr. 883/2004 și articolului 70 din Regulamentul (CE) nr. 987/2009
   (Text cu relevanță pentru SEE și pentru Acordul CE/Elveția)
   2012/C 57/04
   COMISIA ADMINISTRATIVĂ PENTRU COORDONAREA SISTEMELOR DE SECURITATE SOCIALĂ,
   având în vedere articolul 72 litera (a) din Regulamentul (CE) nr. 883/2004 al Parlamentului European și al Consiliului din 29 aprilie 2004 privind coordonarea sistemelor de securitate socială conform căruia Comisia administrativă este responsabilă cu tratarea tuturor chestiunilor administrative sau de interpretare care decurg din dispozițiile Regulamentului (CE) nr. 883/2004 și ale Regulamentului (CE) nr. 987/2009,
   având în vedere articolul 65 alineatele (6) și (7) din Regulamentul (CE) nr. 883/2004,
   având în vedere articolul 70 din Regulamentul (CE) nr. 987/2009,
   hotărând în conformitate cu condițiile prevăzute la articolul 71 alineatul (2) al doilea paragraf din Regulamentul (CE) nr. 883/2004,
   întrucât:

               (1)

               Regulamentul (CE) nr. 883/2004 a introdus un mecanism de rambursare la articolul 65, cu scopul de a prevedea un echilibru financiar mai echitabil între statele membre în cazul șomerilor care își au reședința într-un stat membru, altul decât statul competent. Rambursările trebuie să compenseze responsabilitatea financiară suplimentară a statului membru de reședință, care oferă ajutoare de șomaj în temeiul articolului 65 alineatul (5) litera (a) din Regulamentul (CE) nr. 883/2004, fără să fi colectat contribuții de la persoanele în cauză în cursul ultimei lor activități desfășurate în alt stat membru.

               (2)

               Prestațiile acordate în temeiul articolului 65 alineatul (5) litera (a) din Regulamentul (CE) nr. 883/2004 de către statul membru de reședință în perioada prevăzută se rambursează de către statul a cărui legislație s-a aplicat ultima dată persoanei aflată în șomaj, indiferent de îndeplinirea condițiilor de eligibilitate pentru prestații prevăzute de legislația acestui stat.

               (3)

               Deși articolul 65 alineatul (6) a patra teză din Regulamentul (CE) nr. 883/2004 permite ca perioada de export a prestațiilor în condițiile alineatului (5) litera (b) din articolul menționat să fie dedusă din perioada rambursabilă, alte perioade de acordare a prestațiilor din partea statului în care persoana în cauză a desfășurat ultima activitate [în special, în conformitate cu articolul 65 alineatul (1) sau în temeiul articolului 65 alineatul (2) ultima teză din Regulamentul (CE) nr. 883/2004] nu se deduc.

               (4)

               Cele mai bune practici, stabilite de comun acord, vor contribui la o soluționare rapidă și eficientă a rambursărilor între instituții.

               (5)

               Instituțiile au nevoie de transparență și îndrumare pentru a asigura o aplicare uniformă și coerentă a dispozițiilor UE privind procedurile de rambursare în conformitate cu articolul 65 alineatele (6) și (7) din Regulamentul (CE) nr. 883/2004 și articolul 70 din Regulamentul (CE) nr. 987/2009,

         DECIDE:
   I.   PRINCIPII GENERALE ALE PROCEDURII DE RAMBURSARE

               (1)

               În cazul în care prestațiile au fost acordate persoanei în cauză în temeiul articolului 65 alineatul (5) litera (a) din Regulamentul (CE) nr. 883/2004 (denumit în continuare „regulamentul de bază”) de către statul său de reședință, dispozițiile privind rambursările din alineatele (6) și (7) ale respectivului articol prevăd repartizarea responsabilității financiare între statul de reședință (denumit în continuare „stat creditor”) și statul a cărui legislație s-a aplicat ultima dată persoanei aflată în șomaj (denumit în continuare „stat debitor”).

               (2)

               O cerere de rambursare nu poate fi respinsă pe motiv că persoana în cauză nu ar îndeplini condițiile pentru a beneficia de prestații în temeiul legislației naționale din statul debitor.

               (3)

               Statul creditor poate solicita rambursarea doar în cazul în care persoana în cauză a realizat, înainte de a deveni șomer, perioade de activitate salariată sau de activitate independentă în statul debitor și în cazul în care aceste perioade sunt recunoscute în scopul acordării prestațiilor în acest din urmă stat.

         II.   DETERMINAREA PERIOADEI RAMBURSABILE

               (1)

               Perioada de 3 sau 5 luni pentru care poate fi solicitată o rambursare, la care se face referire la articolul 65 alineatele (6) și (7) din regulamentul de bază (denumită în continuare „perioadă rambursabilă”), începe din prima zi pentru care prestațiile sunt datorate efectiv. Perioada rambursabilă se încheie la expirarea termenului prevăzut la articolul 65 alineatele (6) și (7) din regulamentul de bază (3 sau 5 luni), fără a lua în considerare niciun fel de reducere, suspendare sau retragere a dreptului sau a plății prestației în perioada respectivă în temeiul legislației statului creditor.

               (2)

               O nouă cerere de rambursare poate fi făcută numai dacă persoana în cauză îndeplinește condițiile prevăzute de legislația statului creditor în conformitate cu articolul 65 alineatul (5) litera (a) din regulamentul de bază pentru un nou drept la prestație, în cazul în care acest drept nu este o continuare a unei decizii anterioare de acordare a prestațiilor.

               (3)

               Fără a aduce atingere articolului 65 alineatul (6) a patra teză din regulamentul de bază, nicio altă perioadă de acordare a prestațiilor plătite în temeiul legislației din statul debitor nu poate fi dedusă din perioada rambursabilă.

         III.   PRELUNGIREA PERIOADEI RAMBURSABILE PREVĂZUTE LA ARTICOLUL 65 ALINEATUL (7) DIN REGULAMENTUL DE BAZĂ

               (1)

               În conformitate cu articolul 65 alineatul (7) din regulamentul de bază, perioada rambursabilă se prelungește la cinci luni, cu condiția ca persoana în cauză să fi realizat, în perioada celor 24 de luni anterioare zilei pentru care prestațiile sunt efectiv datorate, cel puțin 12 luni de activitate salariată sau de activitate independentă recunoscute în scopul acordării prestațiilor de șomaj.

               (2)

               Prelungirea perioadei rambursabile în temeiul articolului 65 alineatul (7) din regulamentul de bază nu poate fi respinsă pe motiv că persoana în cauză nu ar îndeplini condițiile pentru a beneficia de prestații în temeiul legislației naționale din statul debitor.

         IV.   STABILIREA CUANTUMULUI MAXIM AL SUMEI RAMBURSABILE ÎN TEMEIUL ARTICOLULUI 70 DIN REGULAMENTUL (CE) NR. 987/2009 (DENUMIT ÎN CONTINUARE „REGULAMENTUL DE PUNERE ÎN APLICARE”)

               (1)

               Cuantumul maxim al sumei rambursabile aplicabil între statele membre enumerate în anexa 5 la regulamentul de punere în aplicare și menționată la articolul 70 ultima teză din regulamentul menționat trebuie să fie comunicată Comisiei administrative în termen de șase luni de la sfârșitul anului calendaristic respectiv. Notificarea este transmisă de fiecare stat membru enumerat în anexa 5 și conține valoarea maximă valabilă pentru anul calendaristic în cauză, precum și o descriere a metodei utilizate pentru calcularea sumelor.

         V.   DISPOZIȚII DIVERSE

               (1)

               Dacă o cerere de rambursare a fost notificată statului debitor, orice modificare ulterioară a cuantumului prestațiilor de șomaj care fac obiectul rambursării efectuate retroactiv în conformitate cu legislația statului creditor nu va avea niciun efect asupra cererii notificate de statul creditor.

               (2)

               „Valoarea totală” a prestațiilor acordate de instituția din locul de reședință [articolul 65 alineatul (6) a doua teză din regulamentul de bază] cuprinde costul total al prestațiilor acordate de statul creditor înainte de aplicarea oricărei deduceri („valoarea brută”).

         VI.   DISPOZIȚII FINALE

               (1)

               Dispozițiile privind rambursarea în condițiile articolului 65 alineatele (6) și (7) din regulamentul de bază se referă numai la prestațiile acordate în temeiul articolului 65 alineatul (5) litera (a) din regulamentul de bază.

               (2)

               Atunci când se aplică procedurile de rambursare, principiile de bază vor fi buna cooperare între instituții, pragmatismul și flexibilitatea.

               (3)

               Prezenta decizie se publică în Jurnalul Oficial al Uniunii Europene.

               (4)

               Prezenta decizie se aplică din prima zi a celei de a doua luni de la data publicării pentru toate cererile de rambursare care nu au fost încă decontate înainte de data respectivă.

            Președintele Comisiei administrative

         Elżbieta ROŻEK


title: 2010/294/: Decizia Consiliului din 10 mai 2010 privind evenimentul „Capitala europeană a culturii” pentru anul 2014

text:
               22.5.2010

               RO

               Jurnalul Oficial al Uniunii Europene

               L 126/24

         DECIZIA CONSILIULUI
   din 10 mai 2010
   privind evenimentul „Capitala europeană a culturii” pentru anul 2014
   (2010/294/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Decizia nr. 1622/2006/CE a Parlamentului European și a Consiliului din 24 octombrie 2006 de stabilire a unei acțiuni comunitare în favoarea evenimentului „Capitala europeană a culturii” pentru anii 2007-2019 (1), în special articolul 9 alineatul (3),
   având în vedere rapoartele din septembrie 2009 ale comitetului de selecție privind procesul de selecție a capitalelor europene ale culturii în Suedia și, respectiv, Letonia, precum și avizul favorabil al Parlamentului European,
   având în vedere faptul că sunt îndeplinite pe deplin criteriile menționate la articolul 4 din Decizia nr. 1622/2006/CE,
   având în vedere recomandarea Comisiei din 23 aprilie 2010,
   ADOPTĂ PREZENTA DECIZIE:
   Articol unic
   Umeå (Suedia) și Riga (Letonia) sunt desemnate fiecare „Capitala europeană a culturii 2014”.

      Adoptată la Bruxelles, 10 mai 2010.

            Pentru Consiliu

            Președintele

         Á. GONZÁLEZ-SINDE REIG

      (1)  JO L 304, 3.11.2006, p. 1.


Anunţ juridic important

|

2013/106/UE: Decizia Consiliului European din 11 mai 2012 privind examinarea de către o conferință a reprezentanților guvernelor statelor membre a propunerii de modificare a tratatelor prezentată de către guvernul irlandez sub forma unui protocol privind preocupările poporului irlandez referitoare la Tratatul de la Lisabona, care să fie anexat la Tratatul privind Uniunea Europeană și la Tratatul privind funcționarea Uniunii Europene, și de neconvocare a unei convenții - Protocol privind preocupările poporului irlandez referitoare la Tratatul de la Lisabona

Jurnalul Oficial L 060 , 02/03/2013 p. 0129 - 0139

		Decizia Consiliului Europeandin 11 mai 2012privind examinarea de către o conferință a reprezentanților guvernelor statelor membre a propunerii de modificare a tratatelor prezentată de către guvernul irlandez sub forma unui protocol privind preocupările poporului irlandez referitoare la Tratatul de la Lisabona, care să fie anexat la Tratatul privind Uniunea Europeană și la Tratatul privind funcționarea Uniunii Europene, și de neconvocare a unei convenții(2013/106/UE)CONSILIUL EUROPEAN,având în vedere Tratatul privind Uniunea Europeană, în special articolul 48 alineatul (3),având în vedere propunerea de modificare a tratatelor prezentată Consiliului de către guvernul irlandez la 20 iulie 2011 și prezentată Consiliului European de către Consiliu la 12 octombrie 2011,având în vedere aprobarea Parlamentului European de a nu se convoca o convenție [1],având în vedere avizul Parlamentului European [2],după notificarea proiectului parlamentelor naționale,având în vedere avizul Comisiei Europene [3],întrucât:(1) La 18- 19 iunie 2011, șefii de stat sau de guvern ai celor 27 de state membre ale Uniunii Europene, reuniți în cadrul Consiliului European, au adoptat o decizie privind preocupările poporului irlandez referitoare la Tratatul de la Lisabona și au declarat că, în momentul încheierii următorului tratat de aderare, vor integra prevederile deciziei respective într-un protocol care urmează să fie anexat, în conformitate cu dispozițiile lor constituționale, la Tratatul privind Uniunea Europeană (TUE) și la Tratatul privind funcționarea Uniunii Europene (TFUE).(2) La 20 iulie 2011, în conformitate cu articolul 48 alineatul (2) prima teză din TUE, guvernul irlandez a prezentat o propunere de modificare a tratatelor sub forma unui protocol privind preocupările poporului irlandez referitoare la Tratatul de la Lisabona.(3) La 12 octombrie 2011, în conformitate cu articolul 48 alineatul (2) a treia teză din TUE, Consiliul a prezentat Consiliului European propunerea guvernului irlandez. Aceasta a fost de asemenea notificată parlamentelor naționale.(4) În cadrul reuniunii sale din 23 octombrie 2011, Consiliul European a decis, în conformitate cu articolul 48 alineatul (3) primul paragraf din TUE, să consulte Parlamentul European și Comisia în legătură cu modificările propuse. De asemenea, acesta a decis, în conformitate cu articolul 48 alineatul (3) al doilea paragraf din TUE, să solicite aprobarea Parlamentului European pentru a nu convoca o convenție, având în vedere că, în opinia sa, amploarea modificărilor nu justifică convocarea acesteia.(5) La 18 aprilie 2012, Parlamentul European a adoptat un aviz favorabil privind modificările propuse. Acesta a aprobat de asemenea neconvocarea unei convenții, întrucât amploarea modificărilor propuse nu o justifică. La 4 mai 2012, Comisia a adoptat un aviz favorabil privind modificările propuse.(6) Prin urmare, este oportun ca, în conformitate cu articolul 48 alineatul (3) al doilea paragraf din TUE, Consiliul European să decidă ca o conferință a reprezentanților guvernelor statelor membre să examineze modificările propuse de guvernul irlandez, să definească mandatul conferinței și să decidă neconvocarea unei convenții,ADOPTĂ PREZENTA DECIZIE:Articolul 1Consiliul European decide ca o conferință a reprezentanților guvernelor statelor membre să examineze modificările propuse de guvernul irlandez sub forma unui protocol privind preocupările poporului irlandez referitoare la Tratatul de la Lisabona, care urmează să fie anexat la Tratatul privind Uniunea Europeană și la Tratatul privind funcționarea Uniunii Europene, în formularea atașată la prezenta decizie, care va constitui mandatul conferinței menționate. Având în vedere amploarea modificărilor propuse, nu se convoacă o convenție în temeiul articolului 48 alineatul (3) din Tratatul privind Uniunea Europeană.Articolul 2Prezenta decizie intră în vigoare la data adoptării.Adoptată la Bruxelles, 11 mai 2012.Pentru Consiliul EuropeanPreședinteleH. van Rompuy[1] Aprobarea din 18 aprilie 2012 (nepublicată încă în Jurnalul Oficial).[2] Avizul din 18 aprilie 2012 (nepublicat încă în Jurnalul Oficial).[3] Avizul din 4 mai 2012 (nepublicat încă în Jurnalul Oficial).--------------------------------------------------Protocolprivind preocupările poporului irlandez referitoare la Tratatul de la LisabonaREGATUL BELGIEI,REPUBLICA BULGARIA,REPUBLICA CEHĂ,REGATUL DANEMARCEI,REPUBLICA FEDERALĂ GERMANIA,REPUBLICA ESTONIA,IRLANDA,REPUBLICA ELENĂ,REGATUL SPANIEI,REPUBLICA FRANCEZĂ,REPUBLICA ITALIANĂ,REPUBLICA CIPRU,REPUBLICA LETONIA,REPUBLICA LITUANIA,MARELE DUCAT AL LUXEMBURGULUI,UNGARIA,MALTA,REGATUL ȚĂRILOR DE JOS,REPUBLICA AUSTRIA,REPUBLICA POLONĂ,REPUBLICA PORTUGHEZĂ,ROMÂNIA,REPUBLICA SLOVENIA,REPUBLICA SLOVACĂ,REPUBLICA FINLANDA,REGATUL SUEDIEI,REGATUL UNIT AL MARII BRITANII ȘI IRLANDEI DE NORD,denumite în continuare "ÎNALTELE PĂRȚI CONTRACTANTE",REAMINTIND decizia șefilor de stat sau de guvern ai celor 27 de state membre ale Uniunii Europene, reuniți în cadrul Consiliului European la 18- 19 iunie 2009, privind preocupările poporului irlandez referitoare la Tratatul de la Lisabona;REAMINTIND declarația șefilor de stat sau de guvern, reuniți în cadrul Consiliului European la 18- 19 iunie 2009, prin care au afirmat că vor integra, în momentul încheierii următorului tratat de aderare, dispozițiile respectivei decizii într-un protocol care urmează să fie anexat la Tratatul privind Uniunea Europeană și la Tratatul privind funcționarea Uniunii Europene, în conformitate cu dispozițiile lor constituționale;LUÂND ACT de semnarea de către Înaltele Părți Contractante a Tratatului între Înaltele Părți Contractante și Republica Croația privind aderarea Republicii Croația la Uniunea Europeană;AU CONVENIT cu privire la următoarele dispoziții, care se anexează la Tratatul privind Uniunea Europeană și la Tratatul privind funcționarea Uniunii Europene:TITLUL IDREPTUL LA VIAȚĂ, LA FAMILIE ȘI LA EDUCAȚIEArticolul 1Nicio dispoziție din Tratatul de la Lisabona care atribuie statut juridic Cartei drepturilor fundamentale a Uniunii Europene și nicio dispoziție din respectivul tratat referitoare la spațiul de libertate, securitate și justiție nu aduce în niciun fel atingere domeniului de aplicare și aplicabilității protecției dreptului la viață de la articolele 40.3.1, 40.3.2 și 40.3.3, protecției familiei de la articolul 41 și protecției drepturilor în materie de educație de la articolele 42 și 44.2.4 și 44.2.5 prevăzute în Constituția Irlandei.TITLUL IIFISCALITATEArticolul 2Nicio o dispoziție din Tratatul de la Lisabona nu aduce niciun fel de modificare, pentru niciun stat membru, sferei de cuprindere sau exercitării competenței Uniunii Europene în domeniul fiscalității.TITLUL IIISECURITATE ȘI APĂRAREArticolul 3Acțiunea Uniunii pe scena internațională are la bază principiile democrației, statul de drept, universalitatea și indivizibilitatea drepturilor omului și libertăților fundamentale, respectarea demnității umane, principiile egalității și solidarității, precum și respectarea principiilor Cartei Organizației Națiunilor Unite și a dreptului internațional.Politica de securitate și apărare comună a Uniunii face parte integrantă din politica externă și de securitate comună și asigură Uniunii o capacitate operațională de a efectua misiuni în afara Uniunii pentru a asigura menținerea păcii, prevenirea conflictelor și întărirea securității internaționale, în conformitate cu principiile Cartei Organizației Națiunilor Unite.Aceasta nu prejudiciază politica de securitate și de apărare a fiecărui stat membru, inclusiv Irlanda, sau obligațiile niciunui stat membru.Tratatul de la Lisabona nu aduce atingere și nu prejudiciază politica tradițională de neutralitate militară a Irlandei.Statele membre – inclusiv Irlanda, acționând în spiritul solidarității și fără a se aduce atingere politicii sale tradiționale de neutralitate militară – sunt cele care vor determina caracterul ajutorului sau al asistenței care urmează a fi acordată unui stat membru care face obiectul unui atac terorist sau al unei agresiuni armate pe teritoriul său.Orice decizie de a trece la o apărare comună va necesita o decizie unanimă a Consiliului European. Statele membre, inclusiv Irlanda, sunt cele care ar decide, în conformitate cu dispozițiile Tratatului de la Lisabona și cu dispozițiile lor constituționale, dacă vor adopta sau nu o apărare comună.Niciun element din cadrul prezentului titlu nu aduce atingere și nu prejudiciază poziția sau politica niciunui alt stat membru în materie de securitate și apărare.De asemenea, fiecare stat membru are dreptul să decidă, în conformitate cu dispozițiile Tratatului de la Lisabona și cu orice dispoziții de drept intern, dacă va participa sau nu la cooperarea structurată permanentă sau la Agenția Europeană de Apărare.Tratatul de la Lisabona nu prevede crearea unei armate europene sau recrutarea pentru niciun fel de pregătire militară.Acesta nu aduce atingere dreptului Irlandei sau al oricărui alt stat membru de a determina caracterul și volumul cheltuielilor sale în materie de apărare și securitate și caracterul capacităților sale de apărare.Irlanda sau orice alt stat membru va avea dreptul să decidă, în conformitate cu orice dispoziții de drept intern, dacă va participa sau nu la vreo operație militară.TITLUL IVDISPOZIȚII FINALEArticolul 4Prezentul protocol rămâne deschis pentru a fi semnat de către Înaltele Părți Contractante până la 30 iunie 2012.Prezentul protocol se ratifică de către Înaltele Părți Contractante și de către Republica Croația în eventualitatea în care prezentul protocol nu a intrat în vigoare până la data aderării Republicii Croația la Uniunea Europeană, în conformitate cu dispozițiile lor constituționale. Instrumentele de ratificare se depun pe lângă Guvernul Republicii Italiene.Prezentul protocol intră în vigoare la 30 iunie 2013, dacă este posibil, cu condiția ca toate instrumentele de ratificare să fi fost depuse până la data respectivă, sau, în caz contrar, în prima zi a lunii următoare depunerii instrumentului de ratificare de către ultimul stat membru care îndeplinește această formalitate.Articolul 5Prezentul protocol, redactat într-un singur exemplar în limbile bulgară, cehă, daneză, engleză, estonă, finlandeză, franceză, germană, greacă, irlandeză, italiană, letonă, lituaniană, maghiară, malteză, olandeză, polonă, portugheză, română, slovacă, slovenă, spaniolă și suedeză, textele în fiecare dintre aceste limbi fiind deopotrivă autentice, se depune în arhivele Guvernului Republicii Italiene, care transmite o copie certificată pentru conformitate fiecăruia dintre guvernele celorlalte state membre.Din momentul în care prezentul protocol devine obligatoriu pentru Republica Croația în temeiul articolului 2 din Actul privind condițiile de aderare a Republicii Croația, textul protocolului în limba croată, care are valoare autentică egală textelor menționate la primul paragraf, se depune în arhivele Guvernului Republicii Italiene, care transmite o copie certificată pentru conformitate fiecăruia dintre guvernele celorlalte state membre.DREPT CARE subsemnații plenipotențiari au semnat prezentul protocol.Съставено в Брюксел на тринадесети юни две хиляди и дванадесета година.Hecho en Bruselas, el trece de junio de dos mil doce.V Bruselu dne třináctého června dva tisíce dvanáct.Udfærdiget i Bruxelles den trettende juni to tusind og tolv.Geschehen zu Brüssel am dreizehnten Juni zweitausendzwölf.Kahe tuhande kaheteistkümnenda aasta juunikuu kolmeteistkümnendal päeval Brüsselis.Έγινε στις Βρυξέλλες, στις δέκα τρεις Ιουνίου δύο χιλιάδες δώδεκα.Done at Brussels on the thirteenth day of June in the year two thousand and twelve.Fait à Bruxelles, le treize juin deux mille douze.Arna dhéanamh sa Bhruiséil, an tríú lá déag de Mheitheamh an bhliain dhá mhíle agus a dó dhéag.Fatto a Bruxelles, addì tredici giugno duemiladodici.Briselē, divi tūkstoši divpadsmitā gada trīspadsmitajā jūnijā.Priimta du tūkstančiai dvyliktų metų birželio tryliktą dieną Briuselyje.Kelt Brüsszelben, a kétezer-tizenkettedik év június havának tizenharmadik napján.Magħmul fi Brussell, fit- tlettax-il jum ta’ Ġunju tas-sena elfejn u tnax.Gedaan te Brussel, de dertiende juni tweeduizend twaalf.Sporządzono w Brukseli dnia trzynastego czerwca roku dwa tysiące dwunastego.Feito em Bruxelas, em treze de junho de dois mil e doze.Întocmit la Bruxelles la treisprezece iunie două mii doisprezece.V Bruseli dňa trinásteho júna dvetisícdvanásť.V Bruslju, dne trinajstega junija leta dva tisoč dvanajst.Tehty Brysselissä kolmantenatoista päivänä kesäkuuta vuonna kaksituhattakaksitoista.Som skedde i Bryssel den trettonde juni tjugohundratolv.Voor het Koninkrijk BelgiëPour le Royaume de BelgiqueFür das Königreich Belgien+++++ TIFF +++++Deze handtekening verbindt eveneens de Vlaamse Gemeenschap, de Franse Gemeenschap, de Duitstalige Gemeenschap, het Vlaamse Gewest, het Waalse Gewest en het Brussels Hoofdstedelijk Gewest.Cette signature engage également la Communauté française, la Communauté flamande, la Communauté germanophone, la Région wallone, la Région flamande et la Région de Bruxelles-Capitale.Diese Unterschrift bindet zugleich die Deutschsprachige Gemeinschaft, die Flämische Gemeinschaft, die Französische Gemeinschaft, die Wallonische Region, die Flämische Region und die Region Brüssel-Hauptstadt.За Република България+++++ TIFF +++++Za Českou republiku+++++ TIFF +++++For Kongeriget Danmark+++++ TIFF +++++Für die Bundesrepublik Deutschland+++++ TIFF +++++Eesti Vabariigi nimel+++++ TIFF +++++Thar cheann Na hÉireannFor Ireland+++++ TIFF +++++Για την Ελληνική Δημοκρατία+++++ TIFF +++++Por el Reino de España+++++ TIFF +++++Pour la République française+++++ TIFF +++++Per la Repubblica italiana+++++ TIFF +++++Για την Κυπριακή Δημοκρατία+++++ TIFF +++++Latvijas Republikas vārdā –+++++ TIFF +++++Lietuvos Respublikos vardu+++++ TIFF +++++Pour le Grand-Duché de Luxembourg+++++ TIFF +++++Magyarország részéről+++++ TIFF +++++Għal Malta+++++ TIFF +++++Voor het Koninkrijk der Nederlanden+++++ TIFF +++++Für die Republik Österreich+++++ TIFF +++++W imieniu Rzeczypospolitej Polskiej+++++ TIFF +++++Pela República Portuguesa+++++ TIFF +++++Pentru România+++++ TIFF +++++Za Republiko Slovenijo+++++ TIFF +++++Za Slovenskú republiku+++++ TIFF +++++Suomen tasavallan puolestaFör Republiken Finland+++++ TIFF +++++För Konungariket Sverige+++++ TIFF +++++For the United Kingdom of Great Britain and Northern Ireland+++++ TIFF +++++--------------------------------------------------